CELEX: 32013R1147
Language: sk
Date: 2013-11-14 00:00:00
Title: Vykonávacie nariadenie Komisie (EÚ) č. 1147/2013 zo 14. novembra 2013 , ktorým sa mení nariadenie (ES) č. 1121/2009 ustanovujúce podrobné pravidlá uplatňovania nariadenia Rady (ES) č. 73/2009, pokiaľ ide o režim jednotnej platby na plochu pre poľnohospodárov na Cypre

15.11.2013   
            
            
               SK
            
            
               Úradný vestník Európskej únie
            
            
               L 305/3
            
         VYKONÁVACIE NARIADENIE KOMISIE (EÚ) č. 1147/2013
   zo 14. novembra 2013,
   ktorým sa mení nariadenie (ES) č. 1121/2009 ustanovujúce podrobné pravidlá uplatňovania nariadenia Rady (ES) č. 73/2009, pokiaľ ide o režim jednotnej platby na plochu pre poľnohospodárov na Cypre
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 73/2009 z 19. januára 2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov, ktorým sa menia a dopĺňajú nariadenia (ES) č. 1290/2005, (ES) č. 247/2006, (ES) č. 378/2007 a ktorým sa zrušuje nariadenie (ES) č. 1782/2003 (1), a najmä na jeho článok 142 písm. e),
   keďže:
   
               (1)
            
            
               V článku 124 ods. 1 nariadenia (ES) č. 73/2009 sa stanovujú pravidlá na stanovenie poľnohospodárskych plôch nových členských štátov v rámci režimu jednotnej platby na plochu, ktorý je stanovený v článku 122 uvedeného nariadenia.
            
         
               (2)
            
            
               V súlade s článkom 89 nariadenia Komisie (ES) č. 1121/2009 (2) je poľnohospodárska plocha pre Cyprus stanovená v prílohe VIII k uvedenému nariadeniu.
            
         
               (3)
            
            
               Listom z 13. augusta 2013 informoval Cyprus Komisiu o tom, že preskúmal svoju využívanú poľnohospodársku plochu oprávnenú na režim jednotnej platby na plochu, ako sa uvádza v článku 124 ods. 1 nariadenia (ES) č. 73/2009. V revízii sa zohľadňuje skutočnosť, že veľa poľnohospodárov v minulých rokoch opustilo svoju obrábanú pôdu v dôsledku mimoriadnych poveternostných podmienok v rokoch 2006 – 2009, ktoré sa prejavili obdobiami výrazného sucha a nedostatočnej dodávky vody do zavlažovacích systémov, čo malo závažný vplyv na integritu siete vodných nádrží na Cypre. Preto sa celková plocha, v súvislosti s ktorou sa žiada jednotná platba na plochu, od roku 2007 neustále zmenšuje, čo preukazuje permanentný charakter takéhoto opúšťania pôdy a zdôvodňuje revíziu využívanej poľnohospodárskej plochy. Okrem toho revízia nadväzuje na skúsenosť získanú z overovania podmienok oprávnenosti týkajúcich sa jednotnej platby na plochu v rámci režimu jednotnej platby na plochu, ktorého výsledkom bola aktualizácia systému identifikácie poľnohospodárskych pozemkov stanoveného v článku 17 nariadenia (ES) č. 73/2009, z ktorej vyplynulo, že využívaná poľnohospodárska plocha, ktorá bola z poľnohospodárskeho hľadiska udržiavaná v dobrom stave, bola k 30. júnu 2003 oveľa menšia, ako sa predpokladalo. Poľnohospodárska plocha pre režim jednotnej platby na plochu by sa preto mala zmenšiť na 127 000 ha.
            
         
               (4)
            
            
               Nariadenie (ES) č. 1121/2009 by sa preto malo zodpovedajúcim spôsobom zmeniť.
            
         
               (5)
            
            
               Zmena navrhnutá týmto nariadením by sa mala uplatňovať na žiadosti o poskytnutie pomoci od kalendárneho roku 2013.
            
         
               (6)
            
            
               Opatrenia stanovené v tomto nariadení sú v súlade so stanoviskom Riadiaceho výboru pre priame platby,
            
         PRIJALA TOTO NARIADENIE:
   Článok 1
   V prílohe VIII k nariadeniu (ES) č. 1121/2009 sa riadok týkajúci sa Cypru nahrádza takto:
   
      
                  „Cyprus
               
               
                  127“
               
            
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa na žiadosti o poskytnutie pomoci od kalendárneho roku 2013.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. novembra 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 30, 31.1.2009, s. 16.
   
      (2)  Nariadenie Komisie (ES) č. 1121/2009 z 29. októbra 2009, ktorým sa ustanovujú podrobné pravidlá uplatňovania nariadenia Rady (ES) č. 73/2009, pokiaľ ide o režimy podpory pre poľnohospodárov ustanovené v hlavách IV a V (Ú. v. EÚ L 316, 2.12.2009, s. 27).